Joseph-Etienne Ottawa

Manawan

Enko anohwe nehirowisiw Joseph-Etienne Ottawa ka icinikasotc. Wisiketcakw icinikatakinikopan. Manawanik ici pe otciwiw. Nictana acitc new kenositc pisimw 1933 ka nitawikitc. Nicto wapikon pisimw 2008 ka poni pimatisitc. Isidore Ottawa kaie Cécile Etcakwan onikihikwa. Kaskina wiec ki otci witcihew ota Manawan Askik. Ki nosinetawok otatamiwawa omeskinamiriw wir kaie witcicana. Ki okimawiriwa tepiriwe otawia 1964 nac asko 1968. Kinec kaie ki okimaciwiw anohwe Wisiketcakw. Enko anohwe nictam nehirowisiw kaki apitcihatc kinokepitcikana kena ki otci tariwa weckatc wirowow ote kaki pa matisitcik notcimik. Mocak ki pisinatcihew witci iriniwa. Mocak kaie ki pa mockinam tcinatcare pwete apiskoriw orowitimk, kaskina kaie akitamopan e mockinamokoponen. Ki kanowerimewok awaca wir kaie otiskwema, Suzanne Flamand, Angèle Ottawa kaie Chantale Ottawa icinikasoriwa. Tapwe micta miro iriniwokopan. Kaskina wec ki ici witcihew witc iriniwa ka maskisiritci ota kotenaminak, ki micta otamirotaw niheriw. Eki kicteritakositc anihe apitc ki mirakiniwiw karowa nipara eki micta witcitatc awaca otci (Fondation Sunshine).